Langobardensis quidam erat hydropicus, pectore  ventre nimium inflatus, qui instar vtris impleti obduruerat,  instar vitri pelle relucebat. Hoc anxietatum afflictus genere, satis  nimium habebat vbi se posset adtendere. Nam iacens resupinus, buccam nec audebat claudere, anhelans indeficienti continuatione. Nec in aliud latus se vertere poterat vllo modo, nisi tornatus fuisset alterius adiutorio. Ligabat super præmonstratum tumorem ventris  pectoris, herbarum  specierum diuersa medicamina singulis horis: sed induratæ infirmitatis inflatio, non poterat emoliri aliquo lenitatis antidoto. Gargarismus nec proderat capitis, nec solutio aliquid commodi afferebat ventris. Vel sola disruptio cutis adtendebatur, vel vicina mors in extinctione anhelitus sperabatur. Sed collocatus miser in doloris angustia, velut mortuus in perdita nominis memoria, sola ei ruminatio remanserat doloris, anxiatus  turbatus pro extuberata inflatione hydropicæ aquositatis. Sed miseriarum  dolentium promptus inspector beatus Pater Maiolus, fortem suæ consolationis dexteram ei repræsentat, in memoriam reductus. Nam idem miser eiusdem longitudinis faciens candelam quo ipse intumuerat, eamque quo grossior erat, circum se ponens, vicinæ Ecclesiæ transmisit eam ardere, inuocato Christi nomine, non obliuiscens tamen sancti Patris Maioli dignum memoriale. Vnde dum initiat eadem candela producere flammiuomos radios luminis, tunc  inibi misero aduenit sancti Patris Maioli initium consolationis. Et dum paulatim deficit oblatæ obedientiæ  fidei cera, paulatim  deficit grauis hydropici sarcina;  consumpta mensuratæ infirmitatis candela, resumpta est miserante Deo præoptatæ sanitatis hora. Tale beneficium in se factum narrat ipse Langobardus cuidam homini Roma regredienti,  per eum eiusdem longitudinis, qua fuerat candela retransmittit filum argenteum ad beati Patris Maioli sepulchrum pro commemoratione sanitatis,  pro gratia non oblitæ visitationis: illudque donatiuum recognitionis suspenditur super tumulum eiusdem patris, pro demonstratione virtutum suarum de quibus honorat frequenter quadrifida spatia terrarum.